text: De første 250 meter støjskærm er oppe
  25 februar 2013 kl. 15.04
  De første 250 meter støjskærm er sat op på Vejlefjordbroen. Inden sommerferien skal støj- og vindskærme for over 40 mio. kr. hjælpe bilisterne i stormvejr - og dæmpe støjen for broens naboer.
  I disse dage flyttes den særlige platform, som har hængt på siden af broen. Her har arbejderne boret huller til støjskærmen i 45 meters højde. Platformen flyttes fra sydsiden af fjorden til nordsiden.
  Støjskærmene er af akryl - med aluminiumstænger. De rager to meter op - og kombineret med fart - vil de tage lidt af udsigten fra broen. Dog vil lastbilchaufførerne stadig kunne nyde udsigten.
  
  Vinden brækker
  - Skærmene har to formål. De skal begrænse vejstøjen for beboerne på nord- og sydsiden af fjorden, siger projektleder Robin Højen Madsen. Men skærmene skal også beskytte høje lette køretøjer mod vindstød.
  Men hjælper det så, når skærmene kun er to meter høje?
  - Ja, det betyder, at vinden brækker og ryger hen over de høje køretøjer.
  Vindstød har kostet et menneskelig på Vejlefjordbroen, da overdelen på en lastbil blæste af og ramte en personbil i den modgående kørebane.
  Arbejdet fortsætter på broens vestlige del, hvor de første 250 meter er oppe, og på østsiden ved fjordens nordside. Arbejdet skal være færdigt efter sommerferien.
  